नंद चतुर्वेदी संस्मरण के माध्यम से उनको याद करते हैं और उनकी मुखरता को उजागर करते हैं। नीलाभ अश्क को पिता की तरह नहीं एक लेखक के रुप में याद करते हैं। इसी वजह से वे निषपक्ष बात कहते हैं।शमशेर का साहित्य और कला की दुनियां में अलग ही नाम है। उनके काव्य को समझना इतना आसान नहीं होता है। रामकुमार कृषक शमशेर को याद करते हुए उनकी गजल की दुनिया की तस्वीर प्रस्तुत करते हैं। शमशेर ऐसे कवि है जिन्होंने गजल, कविता, कला को अपनी सीमा से बाहर निकाला और जीवन की संघर्षधर्मिता का अंग बनाया। शमशेर की कविता चित्रकारी है और वे रंगों के बादशाह हैं। विजेन्द्र श्मशेर के साथ अपनी मुलाकात को बयान करते हैं और कहते हैं कि वे श्मशेर ही थे जिन्होंने कहा कि आपकी कविता में भरतपुर के आसपास की प्रकृति सुंदरता है। मलयज श्मशेर की बात बोलने के साथ ही भेद के खुलने की और इशारा करते हैं। शमशेर कहते हैं कि मैंने कविता के माध्यम से प्यार करना ,अधिक से अधिक चीजों से प्यार करना सीखा है। वे अपने भीतर को हमेशा बचाये रखते हैं। मंगलेश डबराल साबुत आईन में देखते हैं शमशेर को। यह शमशेर की कलात्मक काव्यात्मकता ही है जिसके कारण वे साहित्य के अखाड़े में डटे रहे। उन्हें कोई ऐसे ही खारिज नहीं कर सकता। अज्ञेय उनको कवियों के कवि कहते हैं वहीं शमशेर को कीमियागर की छवि भी दी गयी। शमशेर कहते हैं कि तीन चीजें बेहद जरुरी है - प्राणवायु, मार्क्जिज्म और अपनी वह शक्ल जो हम अवाम में देखना चाहते हैं।